Die wêreld se oudste man, ‘n Poolse immigrant, is in ‘n ouetehuis in New York oorlede.
Die New York Times berig dat Alexander Imich Sondagoggend in die ouderdom van 111 jaar oorlede is. Imich het sedert 1986 in ‘n ouetehuis in Manhattan gewoon. Hy het op 4 Februarie sy 111ste verjaardag gevier.
Imich was ‘n afgetrede apteker en sielkundige. Hy is in April vanjaar deur die gerontologie-navorsingsgroep van Torrance, Kalifornië as die wêreld se oudste man gesertifiseer. In die tyd was daar 66 vrouens wat ouer was as Imich, waarvan die oudste 116 jaar.
Imich het vroeër tydens ‘n televisie-onderhoud sy langlewendheid toegeskryf aan die feit dat hy en sy vrou, Wela, nooit kinders gehad het nie. Imich het ook geskerts: “Ek weet nie, ek het net nie vroeër doodgegaan nie. Ek het geen idee hoe dit gebeur het nie.” Wela, ‘n terapeut en kunstenaar, is in 1986 oorlede.
Imich het glo gereeld geoefen, spaarsamig geëet en nooit alkohol gedrink nie. Volgens The Times het Imich toestemming gegee dat sy liggaam vir mediese navorsing gebruik kan word.
Volgens nuusberigte is Sakari Momoi van Japan, ook 111 jaar oud, nou die wêreld se oudste man. Hy is ‘n dag na Imich gebore in 1903.
man New York oudste
Mag die Liewe Vader my behoede, dat ek NOOIT OOIT so oud word nie. Ek is 45 en voel al reeds stokoud!!!